b'\n_START_ARTICLE_\nSarailinvinttikoira\n_START_SECTION_\nUlkomuoto\n_START_PARAGRAPH_\nSarailinvinttikoira muistuttaa paljon englanninvinttikoiraa. Runko on tiivis, kevytrakenteinen, kest\xc3\xa4v\xc3\xa4 ja pituuteensa suhteutettuna korkea. P\xc3\xa4\xc3\xa4 on kapea ja pitk\xc3\xa4, kallo kohtalaisen leve\xc3\xa4 ja kuono ohut ja k\xc3\xa4rjest\xc3\xa4\xc3\xa4n hieman suippo. Tummista silmist\xc3\xa4 kuvastuva katse kuvastaa \xc3\xa4lykkyytt\xc3\xa4 ja elinvoimaa. Pienet korvat ovat levossa taaksep\xc3\xa4in taittuneet ja koiran ollessa valppaana puolipystyt. Niska on pitk\xc3\xa4, hieman kaareutunut ja lihaksikas. Rintakeh\xc3\xa4 on syv\xc3\xa4, selk\xc3\xa4 suora ja vankka ja selk\xc3\xa4linja hivenen laskeva. Alalinja on kapea ja yl\xc3\xb6svet\xc3\xa4ytynyt. Eturaajat ovat t\xc3\xa4ysin suorat, takaraajat pitk\xc3\xa4t ja lihaksikkaat. H\xc3\xa4nt\xc3\xa4 on pitk\xc3\xa4 ja hieman k\xc3\xa4rjest\xc3\xa4\xc3\xa4n kaartuva._NEWLINE_Karvapeite on lyhyt, sile\xc3\xa4 ja ohut. Sen v\xc3\xa4ritys on yleens\xc3\xa4 kaksiv\xc3\xa4rinen, ja yleisimm\xc3\xa4t v\xc3\xa4rit ovat musta-valkoinen, ruskea-valkoinen ja brindle. Urosten s\xc3\xa4k\xc3\xa4korkeus on 64\xe2\x80\x9371\xc2\xa0cm ja paino 23\xe2\x80\x9333\xc2\xa0kg, nartuilla vastaavat mitat ovat 58\xe2\x80\x9366\xc2\xa0cm ja 18\xe2\x80\x9328\xc2\xa0kg.\n_START_SECTION_\nLuonne ja k\xc3\xa4ytt\xc3\xa4ytyminen\n_START_PARAGRAPH_\nRotu on \xc3\xa4lyk\xc3\xa4s, valpas, varautunut, rohkea ja periksiantamaton. Tarpeen vaatiessa se on hurjaluontoinen eik\xc3\xa4 ep\xc3\xa4r\xc3\xb6i puolustaa is\xc3\xa4nt\xc3\xa4\xc3\xa4ns\xc3\xa4, ja sit\xc3\xa4 on t\xc3\xa4m\xc3\xa4n vuoksi k\xc3\xa4ytetty mm. sotakoirana. Sen koulutettavuus on keskiverto, mutta sen saalistusvietti on eritt\xc3\xa4in korkea ja se tarvitsee runsaasti liikuntaa.\n_START_SECTION_\nAlkuper\xc3\xa4\n_START_PARAGRAPH_\nSarailinvinttikoira on nimens\xc3\xa4 mukaisesti kotoisin Sarailin piirikunnasta Brahmanbarian maakunnasta Chittagongin alueelta. Sen uskotaan polveutuvan vierasper\xc3\xa4isist\xc3\xa4 vinttikoirista, arabialaisista mets\xc3\xa4styskoirista ja paikallisista villikoirista. Afgaaninvinttikoirat, salukit, azawakhit ja keskiaasianvinttikoirat risteytyiv\xc3\xa4t Britannian vallan aikaisessa Intiassa hallitsijoiden englanninvinttikoirien kanssa. Sarailin maaherra puolestaan risteytti n\xc3\xa4iden koirien j\xc3\xa4lkel\xc3\xa4isi\xc3\xa4 Tripuran viidakoiden villikoirien kanssa. Ajan my\xc3\xb6t\xc3\xa4 n\xc3\xa4ist\xc3\xa4 risteytyksist\xc3\xa4 kehittyi oma bangladeshilainen vinttikoira, joka tunnetaan nykyisin nimell\xc3\xa4 sarailinvinttikoira._NEWLINE_Vuonna 2006 perustettiin The National Society for the Sarail Hound of Bangladesh, mutta sen toiminta on viime aikoina ollut hiipumassa. Nykyisin rotu on eritt\xc3\xa4in uhanalainen ja tulee mahdollisesti kuolemaan sukupuuttoon l\xc3\xa4hivuosien aikana, koska paikalliset risteytt\xc3\xa4v\xc3\xa4t sit\xc3\xa4 usein paikallisen ep\xc3\xa4yhten\xc3\xa4isen maatiaisrodun (deshi kukur) kanssa. Lis\xc3\xa4ksi puhdasrotuista jalostusta vaikeuttaa se, ettei Bangladeshin Kennelliitto ole tunnustanut rotua eik\xc3\xa4 t\xc3\xa4ten yll\xc3\xa4pid\xc3\xa4 virallista rekisteri\xc3\xa4.\n_START_SECTION_\nTerveys\n_START_PARAGRAPH_\nOdotettavissa oleva elinik\xc3\xa4 on n. 8-14 vuotta.'